title: Odluka Vijeća (EU) 2021/1875 od 22. listopada 2021. o stajalištu koje treba zauzeti u ime Unije u okviru godišnjih savjetovanja s Ujedinjenom Kraljevinom radi postizanja dogovora o ukupnim dopuštenim ulovima

text:
                  26.10.2021

                  HR

                  Službeni list Europske unije

                  L 378/6

         ODLUKA VIJEĆA (EU) 2021/1875
         od 22. listopada 2021.
         o stajalištu koje treba zauzeti u ime Unije u okviru godišnjih savjetovanja s Ujedinjenom Kraljevinom radi postizanja dogovora o ukupnim dopuštenim ulovima
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. stavak 3. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Vijeće je 29. travnja 2021. donijelo Odluku (EU) 2021/689 (1) o sklapanju Sporazum o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane (2) („Sporazum o trgovini i suradnji”). Sporazum o trgovini i suradnji stupio je na snagu 1. svibnja 2021.

                     (2)

                     U skladu s člankom 494. Sporazuma o trgovini i suradnji Unija i Ujedinjena Kraljevina („stranke”) sporazumjele su se da će surađivati kako bi osigurale da ribolovne aktivnosti za dijeljene stokove u njihovim vodama budu dugoročno okolišno održive i da doprinose ostvarivanju gospodarskih i društvenih koristi, uz puno poštovanje prava i obveza neovisnih obalnih država kako ih izvršavaju stranke. Strankama je zajednički cilj iskorištavanje dijeljenih stokova na razinama namijenjenima održavanju i postupnom obnavljanju populacija izlovljavanih vrsta iznad razina biomase koje mogu osigurati najviši održivi prinos (maximum sustainable yield – MSY).

                     (3)

                     Na temelju članka 498. Sporazuma o trgovini i suradnji stranke održavaju godišnja savjetovanja radi postizanja dogovora o ukupnim dopuštenim ulovima (TAC-ovi) za dijeljene stokove.

                     (4)

                     Komisija bi trebala provesti godišnja savjetovanja u ime Unije i na temelju stajališta Unije koja treba utvrditi Vijeće u skladu s relevantnim odredbama Ugovora.

                     (5)

                     Redovito i potpuno sudjelovanje Vijeća i njegovih pripremnih tijela u procesu godišnjih savjetovanja s Ujedinjenom Kraljevinom o utvrđivanju ribolovnih mogućnosti za dotične stokove trebalo bi osigurati opsežnom koordinacijom i suradnjom između Vijeća i Komisije, u skladu s načelom lojalne suradnje među institucijama Unije sadržanim u članku 13. stavku 2. Ugovora o Europskoj uniji (UEU).

                     (6)

                     U skladu s člankom 218. stavkom 10. Ugovora o funkcioniranju Europske unije (UFEU) Europski parlament odmah se i u potpunosti izvješćuje.

                     (7)

                     Člankom 2. stavkom 1. Uredbe (EU) br. 1380/2013 Europskog parlamenta i Vijeća (3) od Unije se zahtijeva da osigura dugoročnu ekološku održivost aktivnosti u ribarstvu i akvakulturi te da se njima upravlja na način koji je u skladu s ciljem postizanja gospodarskih i društvenih koristi i koristi za zapošljavanje te s ciljem doprinosa dostupnosti zaliha hrane.

                     (8)

                     Člankom 2. stavkom 2. Uredbe (EU) br. 1380/2013 od Unije se zahtijeva da primjenjuje predostrožni pristup upravljanju ribarstvom i nastoji osigurati da se iskorištavanjem živih morskih bioloških resursa populacije izlovljavanih vrsta obnavljaju i održavaju iznad razina koje mogu osigurati MSY.

                     (9)

                     Člankom 2. stavkom 5. točkom (j) Uredbe (EU) br. 1380/2013 zahtijeva se da upravljanje ribarstvom bude usklađeno s ciljem postizanja dobrog stanja okoliša kako je određeno u Direktivi 2008/56/EZ Europskog parlamenta i Vijeća (4). Člankom 2. stavkom 5. točkom (a) Uredbe (EU) br. 1380/2013 u vezi s člankom 7. stavkom 1. točkom (d) te uredbe nadalje se zahtijeva od Unije da postupno napusti praksu odbacivanja ulova, među ostalim, promicanjem ribolovnih metoda kojima se doprinosi selektivnijem ribolovu, što većem izbjegavanju i smanjenju neželjenih ulova te ribolovu s malim utjecajem na morski ekosustav i ribolovne resurse.

                     (10)

                     Člankom 3. točkom (c) Uredbe (EU) br. 1380/2013 predviđa se da Unija poduzima mjere upravljanja i očuvanja na temelju najboljih raspoloživih znanstvenih savjeta.

                     (11)

                     Člankom 28. Uredbe (EU) br. 1380/2013 predviđa se da Unija provodi svoju vanjsku ribarstvenu politiku u skladu s ciljevima i načelima utvrđenima u članku 2. i članku 3. te uredbe i da, među ostalim, aktivno podržava razvoj znanstvenih spoznaja i savjetovanja i doprinosi tom razvoju. Člankom 28. Uredbe (EU) br. 1380/2013 također se predviđa da se odredbama o vanjskoj politici utvrđenima u dijelu VI. te uredbe ne dovode u pitanje posebne odredbe donesene prema članku 218. UFEU-a.

                     (12)

                     Člankom 33. Uredbe (EU) br. 1380/2013 utvrđuju se načela i ciljevi upravljanja stokovima od zajedničkog interesa za Uniju i treće zemlje kao i odredbe o sporazumima o razmjeni i zajedničkom upravljanju.

                     (13)

                     S obzirom na to da su ribolovni resursi obuhvaćeni Sporazumom o trgovini i suradnji po svojoj prirodi promjenjivi i da je stajalištem Unije potrebno uzeti u obzir novi razvoj događaja, uključujući nove znanstvene i druge relevantne informacije predstavljene prije ili tijekom godišnjih savjetovanja, trebalo bi utvrditi odredbe za godišnje utvrđivanje stajališta Unije u okviru navedenih savjetovanja. Te bi odredbe trebale biti u skladu s načelom lojalne suradnje među institucijama Unije sadržanim u članku 13. stavku 2. UEU-a.

                     (14)

                     Na temelju točke 2. podtočke (c) Priloga II. Odluci Vijeća (EU) 2021/1765 (5) Unija može zatražiti da se evidentiraju pitanja o kojima su stranke postigle dogovor slijedom savjetovanja u skladu s člankom 498. Sporazuma o trgovini i suradnji.

                     (15)

                     Stoga je primjereno utvrditi stajalište koje treba zauzeti u ime Unije u okviru godišnjih savjetovanja s Ujedinjenom Kraljevinom jer bi rezultat tih savjetovanja trebalo provesti u pravo Unije,

               DONIJELO JE OVU ODLUKU:

            Članak 1.

               1.   Stajalište koje treba zauzeti u ime Unije u okviru godišnjih savjetovanja s Ujedinjenom Kraljevinom o ribolovnim mogućnostima za dijeljene stokove, uključujući dubokomorske stokove, u skladu s člankom 498. Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane („Sporazum o trgovini i suradnji”), utvrđeno je u Prilogu ovoj Odluci.

               2.   Utvrđivanje stajališta Unije, kako je navedeno u stavku 1., provodi se na godišnjoj osnovi u skladu s člankom 2.

            Članak 2.

               1.   Redovito i potpuno sudjelovanje Vijeća u cijelom tijeku godišnjih savjetovanja osigurava se opsežnom koordinacijom i suradnjom između Vijeća i Komisije.

               2.   Prije početka i cijelim tijekom godišnjih savjetovanja s Ujedinjenom Kraljevinom Komisija poduzima korake koji su potrebni kako bi se osiguralo da se stajalištem koje treba iznijeti u ime Unije uzimaju u obzir najnoviji znanstveni savjeti i druge dostupne relevantne informacije, u skladu s načelima i smjernicama utvrđenima u Prilogu. Stajalište se bilježi u pisanom zapisu u kojem se navode dogovori postignuti između Unije i Ujedinjene Kraljevine koji su rezultat savjetovanja u skladu s člankom 498. Sporazuma o trgovini i suradnji.

               3.   U tu svrhu Komisija Vijeću pravodobno prije godišnjih savjetovanja i, prema potrebi, tijekom tih savjetovanja šalje pisani dokument, na temelju savjeta i informacija iz stavka 2., u kojem se utvrđuju pojedinosti predloženog utvrđivanja stajališta Unije radi rasprave i podržavanja pojedinosti stajališta koje treba iznijeti u ime Unije. Vijeće se nastavlja baviti tim pitanjem tijekom cijelog procesa, a Komisija Vijeću pravodobno prije potpisivanja pisanog zapisa iz stavka 2. šalje stajalište Unije radi odobravanja detaljnih rezultata godišnjih savjetovanja.

               4.   Proces iz ovog članka uključuje koordinacijske sastanke in situ, prezentacije, informativne sastanke i rasprave, te puno sudjelovanje nacionalnih delegacija u godišnjim savjetovanjima, među ostalim i u okviru delegacije Unije, kao i na tehničkim sastancima kada je to potrebno.

               5.   Ako tijekom godišnjih savjetovanja Unija ne može postići dogovor s Ujedinjenom Kraljevinom i kako bi se stajalištem Unije uzeli u obzir novi elementi, Komisija to pitanje upućuje Vijeću.

               6.   Ako je nakon završetka godišnjih savjetovanja primjereno izmijeniti TAC-ove u godini ili godinama za koje su dogovoreni, Komisija pravodobno i na temelju najnovijih znanstvenih i drugih relevantnih informacija te u skladu s načelima i smjernicama utvrđenima u Prilogu Vijeću podnosi novi pisani dokument u kojem se utvrđuju pojedinosti predloženog utvrđivanja stajališta Unije u pogledu takve izmjene, radi rasprave i podržavanja pojedinosti stajališta koje treba iznijeti u ime Unije, i to prije potpisivanja pisanog zapisa.

            Članak 3.
            Ova Odluka primjenjuje se do 30. lipnja 2027. Ocjenjuje se prema potrebi te je Vijeće na prijedlog Komisije revidira ako se to pokaže potrebnim. Preispitivanje se u svakom slučaju provodi do 30. lipnja 2023.

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 22. listopada 2021.

                  Za Vijeće

                  Predsjednik

               G. DOVŽAN

            (1)  Odluka Vijeća (EU) 2021/689 od 29. travnja 2021. o sklapanju, u ime Unije, Sporazuma o trgovini i suradnji između Europske unije i Europske zajednice za atomsku energiju, s jedne strane, Ujedinjene Kraljevine Velike Britanije i Sjeverne Irske, s druge strane te Sporazuma između Europske unije Ujedinjene Kraljevine Velike Britanije i Sjeverne Irske u vezi sa sigurnosnim postupcima za razmjenu i zaštitu klasificiranih podataka (SL L 149, 30.4.2021., str. 2.).

            (2)  SL L 149, 30.4.2021., str. 10.

            (3)  Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

            (4)  Direktiva 2008/56/EZ Europskog parlamenta i Vijeća od 17. lipnja 2008. o uspostavljanju okvira za djelovanje Zajednice u području politike morskog okoliša (Okvirna direktiva o morskoj strategiji) (SL L 164, 25.6.2008., str. 19.).

            (5)  Odluka Vijeća (EU) 2021/1765 od 5. listopada 2021. o stajalištu koje za razdoblje 2021.–2026. treba zauzeti u ime Europske unije u okviru Posebnog odbora za ribarstvo osnovanog Sporazumom o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane (SL L 355, 7.10.2021., str. 135.).

            PRILOG

               STAJALIŠTE KOJE TREBA ZAUZETI U IME UNIJE U OKVIRU GODIŠNJIH SAVJETOVANJA S UJEDINJENOM KRALJEVINOM RADI POSTIZANJA DOGOVORA O UKUPNIM DOPUŠTENIM ULOVIMA

            1.   NAČELA
            U okviru godišnjih savjetovanja s Ujedinjenom Kraljevinom Unija:

                        (a)

                        nastoji osigurati da dogovorene ribolovne mogućnosti budu u skladu s međunarodnim pravom, a posebno s odredbama Konvencije Ujedinjenih naroda (UN) o pravu mora iz 1982. i Sporazuma UN-a u pogledu očuvanja i upravljanja pograničnim ribljim naseljima i stokovima vrlo migratornih vrsta iz 1995.;

                        (b)

                        nastoji osigurati poštovanje međunarodnih obveza Unije;

                        (c)

                        nastoji ostvariti usklađenost i sinergiju s politikama koje Unija provodi kao dio svojih bilateralnih odnosa s ostalim trećim zemljama i u okviru regionalnih organizacija za upravljanje ribarstvom te osigurati usklađenost sa svojim drugim politikama, posebno u područjima vanjskih odnosa, zapošljavanja, okoliša, trgovine, razvoja, te istraživanja i inovacija;

                        (d)

                        osigurava da se TAC-ovi i druge funkcionalno povezane mjere utvrde na način koji je u skladu sa Sporazumom o trgovini i suradnji te da se njima u potpunosti uzimaju u obzir sve mjere ili smjernice koje je utvrdio Posebni odbor za ribarstvo;

                        (e)

                        nastoji osigurati da se TAC-ovi zajednički utvrde u skladu s ciljem zajedničke ribarstvene politike (ZRP) koji se sastoji od osiguravanja da ribarstvo bude dugoročno ekološki održivo i da se njime upravlja na način koji je u skladu s ciljevima postizanja gospodarskih i društvenih koristi te koristi za zapošljavanje, što uključuje očuvanje kao temeljni cilj ZRP-a, odnosno MSY-jeve, kao i s primjenjivim višegodišnjim planovima;

                        (f)

                        nastoji postići usklađenost sa zaključcima Vijeća od 19. ožujka 2012. o Komunikaciji Komisije o vanjskoj dimenziji ZRP-a;

                        (g)

                        nastoji osigurati nediskriminirajuća pravila za flotu Unije na temelju istih načela i standarda koji se primjenjuju na temelju prava Unije;

                        (h)

                        nastojati utvrditi rokove za godišnja savjetovanja o ribolovnim mogućnostima;

                        (i)

                        nastoji osigurati usklađenost sa zakonodavstvom Unije u području okoliša, osobito s Direktivom 2008/56/EZ, kao i s drugim politikama Unije.

                  2.   SMJERNICE
            Unija mora učiniti sve što je u njezinoj moći kako bi s Ujedinjenom Kraljevinom postigla sporazum o ribolovnim mogućnostima (TAC-ovi i s njima funkcionalno povezane mjere), na temelju pristupa opisanog u nastavku.
            Komisija pritom blisko surađuje s Vijećem tijekom godišnjih savjetovanja kako bi se:

                        (a)

                        nastojalo utvrditi TAC-ove na temelju najboljih dostupnih znanstvenih savjeta radi postizanja stope iskorištavanja kojom se osigurava MSY;

                        (b)

                        nastojalo utvrditi TAC-ove u skladu s predostrožnim pristupom ribarstvu ako takvi znanstveni savjeti nisu dostupni za stope iskorištavanja kojima se osigurava MSY;

                        (c)

                        nastojalo spriječiti prekomjerno iskorištavanje relevantnih stokova utvrđivanjem TAC-ova na razini sličnoj razini iz prethodnih godina ako nisu dostupni znanstveni savjeti;

                        (d)

                        nastojalo kombinirati različite znanstvene savjete za utvrđivanje TAC-ova, među ostalim i ako se takvi savjeti temelje i na MSY-ju i na načelu predostrožnosti, za TAC-ove kod kojih postoji neusklađenost između područja iz savjeta i područjâ upravljanja ili ako se TAC-ovi odnose na više od jedne vrste, te nastojalo pronaći odgovarajući način za uzimanje u obzir savjetâ prilikom utvrđivanja TAC-ova za voline i raže;

                        (e)

                        nastojalo utvrditi TAC-ove s procjenom MSY-ja i savjetima u pogledu FMSY-ja u skladu s ciljem ZRP-a koji se odnosi na MSY i primjenjivim višegodišnjim planovima; ako se u višegodišnjim planovima dopušta primjena raspona FMSY-ja kako ih je utvrdilo Međunarodno vijeće za istraživanje mora (ICES), Unija bi trebala nastojati primijeniti te odredbe ako su ispunjeni uvjeti utvrđeni u tim višegodišnjim planovima;

                        (f)

                        nastojalo utvrditi TAC-ove na temelju predostrožnog pristupa koji odgovara glavnom savjetu iz ICES-ova popisa savjeta sa savjetom utemeljenim na načelu predostrožnosti za: i. stokove koji se love kao usputni ulov (u okviru višegodišnjih planova); ii. ciljane stokove (u okviru višegodišnjih planova) za koje je ICES pružio samo savjet utemeljen na načelu predostrožnosti; i iii. TAC-ove s višegodišnjim savjetima utemeljenima na načelu predostrožnosti ako bi trebalo nastojati postići stabilnost;

                        (g)

                        nastojalo uzeti u obzir da je teško istodobno loviti sve stokove u mješovitom ribolovu uz MSY tijekom istog razdoblja, osobito kada je teško izbjeći pojavu vrsta koje ograničavaju ribolov, uključujući TAC-ove za koje je izdan savjet o apsolutnoj zabrani ulova za ciljane TAC-ove ili TAC-ove za usputni ulov; kada je to relevantno u okviru višegodišnjih planova, Unija bi uz razinu TAC-ova trebala nastojati utvrditi i korektivne mjere za relevantne morske bazene;

                        (h)

                        nastojalo utvrditi TAC-ove za znanstvene potrebe ili potrebe praćenja u skladu sa znanstvenim savjetima;

                        (i)

                        nastojalo postići usklađenost s primjenjivim pravom Unije u odnosu na određene vrste i stokove;

                        (j)

                        nastojalo postići dogovor o vrstama čiji ribolov treba zabraniti, na temelju znanstvenih savjeta, uključujući opću zabranu ribolova dubokomorskih morskih pasa;

                        (k)

                        nastojalo dogovoriti pristupe u pogledu metode i primjene prilagodbi dogovorenih TAC-ova nakon primjene izuzećâ od obveze iskrcavanja (izuzeće de minimis i izuzeće na temelju stope preživljavanja od obveze iskrcavanja svih ulova); Unija bi trebala nastojati postići najvišu moguću razinu dogovorenih pristupa za takva izuzeća na način koji je u skladu s člankom 15. Uredbe (EU) br. 1380/2013;

                        (l)

                        nastojalo postići dogovor o pristupu očuvanju sjevernog stoka lubina na temelju znanstvenih savjeta ICES-a;

                        (m)

                        nastojalo postići dogovor o drugim mjerama funkcionalno povezanima s TAC-ovima, posebno u odnosu na postojeće posebne uvjete i fleksibilnosti među područjima, u skladu s Uredbom (EU) br. 1380/2013, a posebno njezinim člankom 15. stavcima 8. i 9.;

                        (n)

                        na temelju najboljih raspoloživih znanstvenih savjeta i u skladu s člankom 499. stavkom 4. Sporazuma o trgovini i suradnji nastojalo utvrditi stokove koje treba smatrati „posebnim stokovima” u svrhu utvrđivanja privremenih TAC-ova ako se godišnja savjetovanja ne mogu pravodobno završiti u skladu s člankom 498. stavkom 2. Sporazuma o trgovini i suradnji;

                        (o)

                        nastojalo dogovoriti zajedničke zahtjeve upućene ICES-u ako se utvrdi potreba za dodatnim savjetima;

                        (p)

                        nastojalo osigurati da se u skladu sa znanstvenim savjetima razine TAC-ova za hujicu, papalinu i norvešku ugoticu u Sjevernome moru utvrde dovoljno rano prije početka ribolovne godine ako ribolovna godina ne slijedi nakon kalendarske godine;

                        (q)

                        nastojalo nastaviti s primjenom postojećeg mehanizma privremene zamjene kvota sve dok Posebni odbor za ribarstvo ne uspostavi trajni mehanizam.


title: Odluka Komisije (EU) 2021/1871 оd 22. listopada 2021. o izmjeni Odluke 2014/312/EU o utvrđivanju ekoloških kriterija za dodjelu znaka za okoliš EU-a za boje i lakove za unutarnju i vanjsku primjenu (priopćeno pod brojem dokumenta C(2021) 7514) (Tekst značajan za EGP)

text:
                  26.10.2021

                  HR

                  Službeni list Europske unije

                  L 379/49

         ODLUKA KOMISIJE (EU) 2021/1871
         оd 22. listopada 2021.
         o izmjeni Odluke 2014/312/EU o utvrđivanju ekoloških kriterija za dodjelu znaka za okoliš EU-a za boje i lakove za unutarnju i vanjsku primjenu

               (priopćeno pod brojem dokumenta C(2021) 7514)

         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (1), a posebno njezin članak 8. stavak 2.,
         nakon savjetovanja s Odborom Europske unije za znak za okoliš,
         budući da:

                     (1)

                     Prema Uredbi (EZ) br. 66/2010 znak za okoliš EU-a može se dodijeliti proizvodima koji imaju smanjen utjecaj na okoliš tijekom cijelog životnog ciklusa. Za svaku skupinu proizvoda potrebno je utvrditi posebna mjerila za dodjelu znaka za okoliš EU-a.

                     (2)

                     Odlukom Komisije 2014/312/EU (2) utvrđuju se kriteriji i povezani zahtjevi u pogledu procjene i verifikacije za boje i lakove za unutarnju i vanjsku primjenu.

                     (3)

                     U skladu sa zaključcima provjere prikladnosti znaka za okoliš EU-a u okviru Programa za primjerenost i učinkovitost propisa (REFIT) od 30. lipnja 2017. (3) službe Komisije procijenile su relevantnost izmjene kako bi se zajamčila visoka razina primjene programa za tu skupinu proizvoda. Provedeno je i savjetovanje s javnim dionicima.

                     (4)

                     Tom je procjenom potvrđeno da je potrebno odstupanje za pigment titanov dioksid (TiO2), CAS br. 13463-67-7 i za pigmentni aditiv trimetilolpropan (TMP), CAS br. 77-99-6, kako bi kriteriji ostali u potpunosti operativni.

                     (5)

                     Nakon donošenja Delegirane uredbe Komisije (EU) 2020/217 (4) za pigment TiO2 u obliku suhog praha utvrđeno je usklađeno razvrstavanje kao karcinogene tvari 2. kategorije ako se udiše s povezanom šifrom upozorenja H351 i oznakom upozorenja „sumnja na moguće uzrokovanje raka” ako 1 % ili više čestica TiO2 ima aerodinamički promjer od najviše 10 μm. To razvrstavanje stupit će na snagu 1. listopada 2021. i od tog datuma uporaba titanova dioksida u proizvodima boja i lakova sa znakom za okoliš EU-a u koncentracijama većima od 0,010 % masenog udjela više neće biti moguća, osim ako nije izričito navedeno odstupanje u pogledu zahtjeva iz kriterija 5.(a)(i.) utvrđenog u Prilogu Odluci Komisije 2014/312/EU.

                     (6)

                     Informacije koje su dostavili dionici iz industrijskog sektora, članovi Odbora Europske unije za znak za okoliš i nositelji dozvole za znak za okoliš EU-a pokazuju da se TiO2 trenutačno upotrebljava u najmanje 91 % proizvoda boja i lakova sa znakom za okoliš EU-a (tipični udio TiO2 u bojama i lakovima iznosi 3–30 % masenog udjela i do 65 % u pastama za nijansiranje). Drugim znakovima za okoliš ISO 14024 tipa I u Uniji već su predviđena odstupanja u pogledu uporabe TiO2 bez obzira na koncentraciju u tekućim bojama i lakovima koji nemaju šifru opasnosti H351.

                     (7)

                     TiO2 je pigment s najvećom učinkovitošću u odnosu na sve druge poznate alternative zbog svoje visoke bjeline i visokog indeksa refrakcije. Kako bi se osigurala određena neprozirnost premaza, boje i lakovi s alternativnim pigmentima, kao što su cirkonijev oksid, cinkov oksid, barijev sulfat ili cinkov sulfat, trebali bi sadržavati veće udjele pigmenta ili se nanositi u gušćim premazima, što bi dovodilo do većih učinaka na okoliš.

                     (8)

                     Zahtjev za odstupanje u pogledu uporabe TiO2 u bojama i lakovima sa znakom za okoliš EU-a trebao bi se primjenjivati samo na smjese u kojima prisutnost TiO2 ne uzrokuje razvrstavanje konačnog proizvoda sa šifrom upozorenja H351. Međutim, u skladu se Delegiranom uredbom (EU) 2020/217 naljepnica na pakiranju tekućih smjesa koje sadržavaju najmanje 1 % čestica TiO2 aerodinamičkog promjera od najviše 10 μm mora sadržavati sljedeću obavijest EUH211: „Upozorenje! Pri prskanju mogu nastati opasne respirabilne kapljice. Ne udisati aerosol ni maglicu.”, kako je utvrđeno u Prilogu II. dijelu 2. Uredbe (EZ) br. 1272/2008 Europskog parlamenta i Vijeća (5).

                     (9)

                     U ožujku 2020. u okviru zajedničkog podneska za potrebe popisa razvrstavanja i označivanja kojim upravlja Europska agencija za kemikalije utvrđeno je razvrstavanje pigmentnog aditiva TMP-a kao reproduktivno toksične tvari 2. kategorije s povezanom šifrom upozorenja H361fd i oznakom upozorenja „sumnja na moguće štetno djelovanje na plodnost ili nerođeno dijete”. Proizvođači boja ne upotrebljavaju izravno TMP, ali on može biti prisutan u pigmentima kao aditiv u koncentracijama do 1,0 % masenog udjela pigmenta (najčešće do 0,6 %). Pigmenti tretirani TMP-om ne mogu se upotrebljavati u proizvodima boja i lakova sa znakom za okoliš EU-a ako koncentracija TMP-a u proizvodu boje i laka prelazi 0,010 % masenog udjela. Radi olakšavanja uporabe pigmenata tretiranih TMP-om, za prisutnost TMP-a treba izričito navesti odstupanje od zahtjeva iz kriterija 5.(a) „Sveukupna ograničenja za razvrstavanja prema opasnosti i oznake upozorenja” iz Odluke 2014/312/EU.

                     (10)

                     Informacije koje su dostavili dionici iz industrijskog sektora, članovi Odbora Europske unije za znak za okoliš EU-a i nositelji dozvole za znak za okoliš EU-a pokazuju da se pigmenti tretiraju TMP-om kako bi se poboljšao njihov protok tijekom doziranja i disperzija tijekom miješanja. Pigmenti tretirani TMP-om omogućuju bolju disperziju i kraće vrijeme miješanja (procijenjeno smanjenje je 30 %), što rezultira uštedama energije i većim stopama produktivnosti postrojenja. Trenutačno nisu poznate alternative kojima bi se osigurale prednosti TMP-a u pogledu protoka i disperzije. Procjenjuje se da bi istraživanje i razvoj neopasnih ili manje opasnih alternativa TMP-u trajali najmanje dvije godine bez jamstva uspjeha. Nastavak uporabe pigmenata tretiranih TMP-om u proizvodima boja i lakova u Uniji je već dopušten u okviru nekoliko drugih znakova za okoliš ISO 14024 tipa I.

                     (11)

                     Potrebu za odstupanjima za TiO2 i TMP nakon razdoblja valjanosti Odluke 2014/312/EU trebalo bi pažljivo procijeniti tijekom postupka revizije povezanih kriterija. U međuvremenu se industrijski sektor potiče na pronalaženje sigurnijih alternativa tim tvarima.

                     (12)

                     Radi jasnoće, u točki 1. podtočki (iii.) Dodatka Prilogu Odluci 2014/312/EU, potrebno je zamijeniti prag od 0,0200 % naveden za 2-metil-2H-izotiazol-3on (MIT), CAS br. 2682-20-4; EZ br. 220-239-6, s 0,0015 %, radi usklađivanja sadržaja kriterija 5.(a) tog priloga s 13. prilagodbom tehničkom i znanstvenom napretku Uredbe (EZ) br. 1272/2008 (6), koja je stupila na snagu 1. svibnja 2020.

                     (13)

                     Prilagodbom znanstvenom i tehničkom napretku, 13. po redu, zapravo je smanjena granična koncentracija MIT-a na 0,0015 %, što bi uzrokovalo razvrstavanje smjese kao tvari koja izaziva preosjetljivost kože 1.A kategorije s povezanom šifrom upozorenja H317 i oznakom upozorenja „može izazvati alergijsku reakciju kože”. Kriterij 5.(a) ne dopušta razvrstavanje konačnog proizvoda boje ili laka sa znakom za okoliš EU-a pod šifrom upozorenja H317, osim ako nije izričito navedeno odstupanje. Stoga je prag od 0,0200 % naveden za MIT u Dodatku o znaku za okoliš EU-a Prilogu Odluci 2014/312/EU proturječan i trebalo bi ga zamijeniti s 0,0015 %.

                     (14)

                     Radi jasnoće, u točki 1. podtočki (iii.) Dodatka Prilogu Odluci 2014/312/EU, potrebno je zamijeniti prag od 0,0500 % naveden za tvar 2-oktil-2H-izotiazol-3-on (OIT), CAS br. 26530-20-1; EZ br. 247-761-7, s 0,0015 % radi usklađivanja sadržaja kriterija 5.(a) tog priloga s 15. prilagodbom tehničkom i znanstvenom napretku Uredbe (EZ) br. 1272/2008, koja će stupiti na snagu 1. ožujka 2022.

                     (15)

                     Prilagodbom znanstvenom i tehničkom napretku, 15. po redu, smanjit će se granična koncentracija OIT-a na 0,0015 %, što bi uzrokovalo razvrstavanje smjese kao tvari koja izaziva preosjetljivost kože 1.A kategorije s povezanom šifrom upozorenja H317 i oznakom upozorenja „može izazvati alergijsku reakciju kože”. Kriterij 5.(a) ne dopušta razvrstavanje konačnog proizvoda boje ili laka sa znakom za okoliš EU-a pod šifrom upozorenja H317, osim ako nije izričito navedeno odstupanje. Stoga bi prag od 0,0500 % naveden za OIT u Dodatku o znaku za okoliš EU-a bio proturječan od 1. ožujka 2022. i trebalo bi ga zamijeniti s 0,0015 %, s učinkom od tog datuma nadalje.

                     (16)

                     Odluku 2014/312/EU trebalo bi stoga na odgovarajući način izmijeniti.

                     (17)

                     Mjere predviđene u ovoj Odluci u skladu su s mišljenjem Odbora osnovanog na temelju članka 16. Uredbe (EZ) br. 66/2010,

               DONIJELA JE OVU ODLUKU:

            Jedini članak
            Prilog Odluci 2014/312/EU mijenja se u skladu s Prilogom ovoj Odluci.
            Ova je Odluka upućena državama članicama.

            Sastavljeno u Bruxellesu 22. listopada 2021.

                  Za Komisiju

               Virginijus SINKEVIČIUS

                  Član Komisije

            (1)  SL L 27, 30.1.2010., str. 1.

            (2)  Odluka Komisije 2014/312/EU оd 28. svibnja 2014 . o utvrđivanju ekoloških kriterija za dodjelu znaka za okoliš EU-a za boje i lakove za unutarnju i vanjsku primjenu (SL L 164, 3.6.2014., str. 45.).

            (3)  Izvješće Komisije Europskom parlamentu i Vijeću o reviziji provedbe Uredbe (EZ) br. 122/2009 Europskog parlamenta i Vijeća od 25. studenoga 2009. o dobrovoljnom sudjelovanju organizacija u sustavu upravljanja okolišem i neovisnog ocjenjivanja Zajednice (EMAS) i Uredbe (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (COM(2017) 355 final).

            (4)  Delegirana uredba Komisije (EU) 2020/217 оd 4. listopada 2019. o izmjeni Uredbe (EZ) br. 1272/2008 Europskog parlamenta i Vijeća o razvrstavanju, označivanju i pakiranju tvari i smjesa za potrebe njezine prilagodbe tehničkom i znanstvenom napretku te o ispravku te uredbe (SL L 44, 18.2.2020., str. 1.).

            (5)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).

            (6)  Uredba Komisije (EU) 2018/1480 od 4. listopada 2018. o izmjeni Uredbe (EZ) br. 1272/2008 Europskog parlamenta i Vijeća o razvrstavanju, označivanju i pakiranju tvari i smjesa za potrebe njezine prilagodbe tehničkom i znanstvenom napretku te o ispravku Uredbe Komisije (EU) 2017/776 (SL L 251, 5.10.2018., str. 1.).

            PRILOG
            Dodatak Prilogu Odluci 2014/312/EU mijenja se kako slijedi:

                        (1)

                        odjeljak pod naslovom „1. Konzervansi dodani kolorantima, vezivima i konačnom proizvodu, (iii.) Ukupno dopuštene količine tvari i spojeva izotiazolinona u gotovom proizvodu” mijenja se kako slijedi:

                                    (a)

                                    granična vrijednost od 0,0200 % za 2-metil-2H-izotiazol-3on zamjenjuje se sljedećim:
                                    „2-metil-2H-izotiazol-3-on: 0,0015 %”;

                                    (b)

                                    granična vrijednost od 0,0500 % za 2-oktil-2H-izotiazol-3-on zamjenjuje se sljedećim:
                                    „2-oktil-2H-izotiazol-3-on: 0,0500 % (do 28. veljače 2022.); 0,0015 % (od 1. ožujka 2022. nadalje)”;

                        (2)

                        u odjeljku pod naslovom „5. Razne funkcionalne tvari za opću primjenu”, točka (f) (Pigmenti) zamjenjuje se sljedećim:

                                    Skupina tvari

                                    Područje primjene ograničenja i/ili odstupanja

                                    Granične vrijednosti koncentracija (prema potrebi)

                                    Procjena i verifikacija

                                                „(f)

                                                Pigmenti

                                          Primjenjivost: Svi proizvodi

                                    Ograničenje: Pigmenti koji sadržavaju metale smiju se koristiti samo ako je laboratorijsko ispitivanje pigmenta pokazalo da je kromofor metala vezan unutar kristalne rešetke i netopiv.
                                    Odstupanje: Odobrava se odstupanje u pogledu primjene, bez potrebe za testiranjem, sljedećih metala koji sadržavaju pigmente:

                                                —

                                                barijev sulfat,

                                                —

                                                antimon nikal u netopivoj rešetki TiO2,

                                                —

                                                kobaltov aluminat spinel plava,

                                                —

                                                kobaltov kromit spinel tirkizna.

                                    nije primjenjivo

                                    Verifikacija: Iz rezultata ispitivanja vidljivo je da je kromofor pigmenta vezan u kristalnoj rešetci i netopiv.
                                    Ispitna metoda:
                                    DIN 53770-1 ili jednakovrijedna.

                                    Odstupanje od kriterija 5.(a): karc. kat. 2., H351 (udisanje):

                                                —

                                                samo za titanov dioksid (TiO2) i samo u slučajevima u kojima prisutnost TiO2 ne uzrokuje karc. 2, razvrstavanje pod šifrom H351 proizvoda boje ili laka za koje se treba dodijeliti dozvola.

                                    nije primjenjivo

                                    Verifikacija: Podnositelj zahtjeva mora dokazati da i on i dobavljač TiO2 imaju uspostavljene sustave za smanjenje izloženosti suhom prahu TiO2 na radnom mjestu (npr. zatvoreni sustavi za doziranje, ventilirani prostori za doziranje i miješanje, osobna zaštitna oprema).

                                    Odstupanje od kriterija 5.(a): repr. kat. 2., H361fd:

                                                —

                                                za trimetilolpropan (TMP) i samo ako se koristi kao aditiv u pigmentima

                                    0,50  %

                                    Verifikacija: Dobavljač pigmenata izjavljuje da udio TMP-a ne prelazi 0,50  % masenog udjela pigmenta.”


Odluka Komisije od 10/01/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9461 - ABBVIE / ALLERGAN) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 28/05/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9845 - DAVIDSON KEMPNER CAPITAL MANAGEMENT / GOLDEN TREE ASSET MANAGEMENT / QUORUM HEALTH CORPORATION) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 09/12/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9413 - LACTALIS / NUOVA CASTELLI) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 30/04/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9804 - SAUDI ARAMCO DEVELOPMENT / BAKER HUGHES / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (ZVSP) 2020/718 od 28. svibnja 2020. o imenovanju zapovjednika snaga EU-a za vojnu operaciju Europske unije na Sredozemlju (EUNAVFOR MED IRINI)

text:
                  29.5.2020

                  HR

                  Službeni list Europske unije

                  L 168/64

         ODLUKA VIJEĆA (ZVSP) 2020/718
         od 28. svibnja 2020.
         o imenovanju zapovjednika snaga EU-a za vojnu operaciju Europske unije na Sredozemlju (EUNAVFOR MED IRINI)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 31. ožujka 2020. donijelo Odluku (ZVSP) 2020/472 (1) kojom je uspostavljena i pokrenuta vojna operacija Europske unije na Sredozemlju (EUNAVFOR MED IRINI) pod zapovjedništvom kontraadmirala Fabija AGOSTINIJA kao zapovjednika operacije EU-a.

                     (2)

                     Zapovjednik operacije EU-a 30. travnja 2020. preporučio je da kontraadmiral Ettore SOCCI bude imenovan zapovjednikom snaga EU-a za operaciju EUNAVFOR MED IRINI za prvu polovicu preostalog trajanja mandata operacije EUNAVFOR MED IRINI, a da komodor Theodoros MIKROPOULOS bude imenovan zapovjednikom snaga EU-a za operaciju EUNAVFOR MED IRINI za drugu polovicu tog preostalog trajanja mandata.

                     (3)

                     Vojni odbor EU-a 4. svibnja 2020. podupro je tu preporuku.

                     (4)

                     Politički i sigurnosni odbor 6. svibnja 2020. dao je suglasnost na tu preporuku.

                     (5)

                     Zbog operativnih razloga potrebno je da se imenovanje zapovjednika snaga EU-a za operaciju EUNAVFOR MED IRINI primjenjuje od 6. svibnja 2020.

                     (6)

                     Kontraadmirala Ettorea SOCCIJA trebalo bi stoga imenovati zapovjednikom snaga EU-a za operaciju EUNAVFOR MED IRINI za razdoblje od 6. svibnja 2020. do 18. listopada 2020., a komodora Theodorosa MIKROPOULOSA za razdoblje od 19. listopada 2020. do 31. ožujka 2021.

                     (7)

                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane. Stoga Danska ne sudjeluje u donošenju ove Odluke,

               DONIJELO JE OVU ODLUKU:

            Članak 1.
            Kontraadmiral Ettore SOCCI imenuje se zapovjednikom snaga EU-a za vojnu operaciju Europske unije na Sredozemlju (EUNAVFOR MED IRINI) za razdoblje od 6. svibnja 2020. do 18. listopada 2020. Komodor Theodoros MIKROPOULOS imenuje se zapovjednikom snaga EU-a za operaciju EUNAVFOR MED IRINI za razdoblje od 19. listopada 2020. do 31. ožujka 2021.

            Članak 2.
            Ova Odluka stupa na snagu na dan donošenja.
            Primjenjuje se od 6. svibnja 2020.

            Sastavljeno u Bruxellesu 28. svibnja 2020.

                  Za Vijeće

                  Predsjednik

               G. GRLIĆ RADMAN

            (1)  Odluka Vijeća (ZVSP) 2020/472 od 31. ožujka 2020. o vojnoj operaciji Europske unije na Sredozemlju (EUNAVFOR MED IRINI) (SL L 101, 1.4.2020., str. 4.).